
J e g y z ő k ö n y v

Készült a Bácsalmás Város Önkormányzata Képviselő-testületének 2015. március 26-án, 14.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén.

Jelen vannak:

Németh Balázs polgármester, Tóth Árpád alpolgármester (később érkezett), Csémy László, Légrádi Mária, Márai András, Nagy Gábor (6);

Patocskai Ibolya jegyző, Hortyiné Lapostyán Katalin megbízott pénzügyi, beruházási és üzemeltetési osztályvezető, dr. Sövény Mihályné PFB-tag, Kerényi Tamás beruházási ügyintéző, Barta Tiborné Gáll Ágnes, a BÖKK Nkft. ügyvezetője, valamint Petőfi Sándor és Wolf Ferenc, az EDF DÉMÁSZ Zrt. képviselői (7);
Jegyzőkönyvvezető: Deák Szabina testületi ügyintéző;

Az ülésről távolmaradtak:
dr. Bakó Mária Lujza, Schaffer Tünde Katalin és Turcsányi Csaba képviselők (3).

Németh Balázs polgármester a rendkívüli ülést megnyitja, és megállapítja a határozatképességet, mert a megválasztott 9 főből 5 fő jelen van (56 %). Jegyzőkönyv-hitelesítőknek Márai András és Nagy Gábor képviselőket javasolja kijelölni, majd a javaslatának az elfogadását szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

56/2015. (III. 26.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete Mária András és Nagy Gábor képviselőket jelöli ki jegyzőkönyv-hitelesítőknek.

Németh Balázs polgármester a meghívóban jelzett napirendet kiegészíteni javasolja a gyepmesteri telep kialakításához előirányzat biztosítása tárgyú előterjesztéssel, majd a javaslatát – más indítvány nem lévén – szavazásra bocsátja.

A képviselő-testület egyhangúlag (5 igen szavazattal) az alábbi határozatot hozza:

57/2015. (III. 26.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2015. március 26-i rendkívüli ülésén a következő napirendi pontokat tárgyalja meg:

1.
Közvilágítás-korszerűsítéshez kapcsolódó csoportos fényforráscsere maradványértéke és el nem számolható egyéb költségek (1. sz. előterjesztés)
2.
A Start-munka mintaprogramban beszerzett eszközök átadása a Bácsalmásért Szociális Szövetkezet részére (2. sz. előterjesztés)
3.
Gyepmesteri telep kialakításához előirányzat biztosítása (3. sz. előterjesztés)
II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

Tóth Árpád alpolgármester 14 óra 05 perckor csatlakozik az üléshez. 

1. napirendi pont

Közvilágítás-korszerűsítéshez kapcsolódó csoportos fényforráscsere maradványértéke és el nem számolható egyéb költségek 

(Az 1. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét.

Petőfi Sándor, az EDF DÉMÁSZ Zrt. képviselője gratulál Bácsalmás Város Önkormányzatának és a településnek a sikeres KEOP LED pályázathoz. Elmondja továbbá, hogy áttekintették az eddigi levelezésüket és van egy rossz híre, mert sajnos az 1.581.603,-Ft-os adat téves adatközlés, ugyanis tavaly október 14-i dátummal, még akkor az elődje, az akkor önkormányzati kapcsolattartó közölt egy levelet, amiben a csoportos fényforrás maradványértéke szeptember 30-ai dátummal 3.325.000,-Ft volt. Sajnos valóban kiküldtek egy olyan levelet, melyben az 1.581.603,-Ft-os összeg szerepelt, viszont ebben az összegben a csoportos cserének csak egy része volt figyelembe véve illetve a nagynyomású nátriumoknak egy korábbi csoportos csere maradványértéke és azért volt ilyen alacsony az akkor közölt összeg. Hozzáteszi, hogy a helyes érték február 28-ára számolva 3.172.535,-Ft + Áfa. Kijelenti, hogy ennek alátámasztására gyakorlatilag két anyagot állított össze kollégáival, mely 5 példányban van fénymásolva, az egyik a kiszámítás módszertana a másik pedig a kiszámítását tartalmazza, majd átadja a képviselőknek áttekintésre a fénymásolatokat. 
Tóth Árpád alpolgármester érdeklődik, hogy hány wattos fényforrások vannak?
Petőfi Sándor, az EDF DÉMÁSZ Zrt. képviselője azt válaszolja, hogy 36 wattos.

Tóth Árpád alpolgármester kijelenti, hogy egy jó minőségű 36 wattos fényforrás kb. 2800 Ft-ba kerül, ezért a kereskedelmi értékére lenne kíváncsi.
Petőfi Sándor, az EDF DÉMÁSZ Zrt. képviselője elmondja, hogy ez nem csak az anyagnak a költsége, hanem a csere költségét is magába foglalja.
Wolf Ferenc, az EDF DÉMÁSZ Zrt. képviselője kijelenti, hogy az EDF DÉMÁSZ Zrt. mint a közvilágítás karbantartására szerződött szolgáltató nem kalibrál élettartamot, itt egyszerűen arról van szó, hogy az önkormányzat és az EDF DÉMÁSZ Zrt. közötti hatályos szerződésben foglaltak alapján egy konkrét hibaszázalék, hibaarány van megjelenítve, amennyiben azt eléri a fényforrások meghibásodása, akkor az EDF DÉMÁSZ Zrt. automatikus indítja a csoportos fényforráscserét. Ez az alapja ennek a szolgáltatásnak.
Tóth Árpád alpolgármester elmondja, mindennek van egy amortizációja, azt valahol mérni kell, 10 ezer üzemórára vannak kalibrálva a fényforrások, addig amortizálódik nullára. Hozzáteszi, hogy most 8 ezer üzemóránál tartanak a jelenlegi fénycsövek, tehát az értéke most kb. 20 %. 
Wolf Ferenc, az EDF DÉMÁSZ Zrt. képviselője kijelenti, hogy a szolgáltató nem várja meg, amíg teljesen leamortizálódnak a fényforrások, hiszen akkor mindegyik kiégne.
Tóth Árpád alpolgármester megjegyzi, hogy lesz, amelyik 12 ezer üzemórát bír, de lesz, amelyik majd 8 ezret.

Wolf Ferenc, az EDF DÉMÁSZ Zrt. képviselője elmondja, hogy ez pontosan így van, teljesen szóródik, egy gyártói katalógusban fellelhető, hogy milyen élettartamgörbéje van a fényforrásoknak.

Tóth Árpád alpolgármester szerint ezek a számok egyszerűen nem reálisak. Nem egyedi cserék voltak, mindegyiket lecserélték 2013-ban, 1 évben 4 ezer üzemórával számolva, akkor két év alatt 8 ezer üzemórát működtek.
Petőfi Sándor, az EDF DÉMÁSZ Zrt. képviselője kijelenti, hogy 2013 júniusában történt, tehát júniusban lesz a két év. Ez február 28-i begyűjtés, tehát azokkal a hibákkal van korrigálva a csoportos csere maradványértéke, amelyek február 28-ig bejelentésre kerültek. Hozzáteszi, hogy nyilvánvaló, hogy minél közelebb vannak a csoportos fényforráscsere időpontjához, statisztikailag annál kevesebb a meghibásodás, tehát ez a szám nem lineárisan alakul ki, hanem exponenciálisan fog emelkedni, tehát könnyen elképzelhető, hogy 2015. júniusban eléri a 8 ezer üzemórát, 2015. decemberében el fogja érni a 10 ezer üzemórát. Az is elképzelhető, hogy 2015. decemberében pont ennél fogva, hogy mivel nem lineárisan, hanem exponenciálisan nőni fognak a hibaszámok, a csoportos csere maradványértéke nulla lesz. Az amortizáció nem egy darab termék életciklusához igazodik, hanem a populáció állapotához.
Tóth Árpád alpolgármester kijelenti, hogy ezt tökéletesen megérti, egyszerűen az árképzésben nem értenek egyet.
Németh Balázs polgármester megjegyzi, hogy elvileg az árképzést és a maradványérték kiszámítását nem most kell letárgyalniuk, hanem valószínűleg 2013-ban az alapszerződésnél is és a konkrét kiértesítésnél is.

Petőfi Sándor, az EDF DÉMÁSZ Zrt. képviselője kijelenti, hogy 2008-ban született a szerződés.

Németh Balázs polgármester érdeklődik, hogy 2013-ban kapott az önkormányzat egy bejelentést, hogy mennyi és hogy hogyan számolják a maradványértéket.

Petőfi Sándor, az EDF DÉMÁSZ Zrt. képviselője kijelenti, hogy azt nem tudja, hogy annak a bejelentésnek tárgya volt-e, hogy hogyan számítják a maradványértéket.

Németh Balázs polgármester elmondja, hogy akkor nem kifogásolták, tudomásul vették akkor.
Kerényi Tamás beruházási ügyintéző nem gondolja, hogy a szerződés tartalmazná a számítás módját.

Petőfi Sándor, az EDF DÉMÁSZ Zrt. képviselője kijelenti, hogy képleteket nem tartalmaz a szerződés.
Kerényi Tamás beruházási ügyintéző megjegyzi, hogy nem volt tudomásuk arról, hogy hogyan számítódik, eleve a dátum, hogy február 28-ig történt a kigyűjtés, mert április 30-ával történik a szerződés felmondása.

Petőfi Sándor, az EDF DÉMÁSZ Zrt. képviselője kijelenti, hogy előre nem tudják meghatározni a hibák darabszámát. Hozzáteszi, hogy lehet egy olyan döntés az önkormányzat részéről, hogy várják meg azt az időpontot, de ahhoz, hogy ők ki tudják adni az engedélyt, hogy a KEOP LED program keretében, a fényforrásokat le tudja cserélni az önkormányzat alvállalkozója, ahhoz egy olyan kötelezettségvállalásra van szükségük az önkormányzat részéről, amely egyrészt visszavonhatatlan, másrészt tudomásul veszi, hogy ez a jelenlegi összeg valamilyen mértékben csökkenni fog és azt elfogadja. Biztos abban, hogy márciusban és áprilisban újabb hibák lesznek és annyival nagyobb lesz a hibaszám, hogy lényegesen akár több 100 ezer Ft-tal is kevesebb lehet a végleges összeg.
Tóth Árpád alpolgármester elmondja, hogy ennyi pénzért veszélyes hulladékot nem fognak vásárolni.
Petőfi Sándor, az EDF DÉMÁSZ Zrt. képviselője megjegyzi, hogy tulajdonképpen ez nem a vételár, a vételár abban nem szerepel, a fényforrásokért külön vételárat nem kérnének.
Tóth Árpád alpolgármester érdeklődik, hogy akkor miért kérnek pénzt?

Petőfi Sándor, az EDF DÉMÁSZ Zrt. képviselője azt válaszolja, hogy a csoportos csere maradványértékért .
Tóth Árpád alpolgármester megkérdezi, hogy mi lesz a lámpatestekkel?

Petőfi Sándor, az EDF DÉMÁSZ Zrt. képviselője azt válaszolja, hogy ha a megállapodást aláírják, a lámpatesteket be kell szállítani az EDF DÉMÁSZ Zrt. raktárába.

Tóth Árpád alpolgármester kérdezi, hogy miért kellene beszállítani, mivel tudomása szerint az önkormányzat tulajdonát képezik a lámpatestek.

Kerényi Tamás beruházási ügyintéző kijelenti, hogy a jelen ülést megelőzően utánanézett egy 98-as határozatban, hogy annak idején az önkormányzat forrásátadással átadta a pénzt az EDF DÉMÁSZ Zrt.-nek és így valósította meg a korszerűsítést, tehát az állam vagy önkormányzat pénzén fejlesztett.

Petőfi Sándor, az EDF DÉMÁSZ Zrt. képviselője elmondja, hogy ez így van, ezért ennek a tulajdonjogárért nem is kérnek semmit, mert olyan sok mindent nem lehet kezdeni a lámpatestekkel, de ha úgy döntenek, akkor lehet olyan megállapodást is kötni, tehát olyan nagy üzlet nekik ebben nincs.
Kerényi Tamás beruházási ügyintéző kijelenti, hogy a dolgok további menetét illetően egy kínos patthelyzetbe kerültek, itt egy szerződést szerettek volna aláírni egy tájékoztatást követően, viszont a szóbeli tájékoztatóban már kétszeres összegről van szó. Majd érdeklődik, hogy van-e lehetőség arra, hogy ezt az összeget átkalkulálják?

Németh Balázs polgármester elmondja, hogy egyértelmű, hogy most ezt nem tudják megszavazni, ez jogi, pénzügyi és műszaki kérdés, személy szerint neki ezt mindhárom szempontból át kell gondolnia.

Petőfi Sándor, az EDF DÉMÁSZ Zrt. képviselője szintén ezt javasolja, majd hozzáteszi, hogy a közvilágítás üzemeltetés karbantartási szolgáltatás teljesen megfelel a szerződésben foglaltaknak, az önkormányzat felmondta április 30-i hatállyal, április 15-ére tudnának egy olyan csoportos csere maradványértéket közölni, mely a valóban április végéig bekövetkezett hibák alapján ezen a jelenleg közölt összegen csökkentene. Azt gondolja, hogy elkövették a hibát, mert abban az egy levélben rosszul számolták ki, de előtte jó volt a közölt összeg. 

Tóth Árpád alpolgármester kijelenti, hogy ezek a fényforrások a végét járják, a 100 %-hoz képest jelenleg 30 %-os az élettartamuk.

Wolf Ferenc, az EDF DÉMÁSZ Zrt. képviselője elmondja, hogy nem az életkor a meghibásodás szintje határozza meg az értékét.

Petőfi Sándor, az EDF DÉMÁSZ Zrt. képviselője kijelenti, hogy van a populációban olyan fényforrás, mely hosszabb ideig fog működni, lesz, amelyik kevesebb ideig, a szolgáltató nem a gyártó által meghatározott élettartam alapján végzi a csoportos cserét. Hozzáteszi, hogy a csoportos csere kiszámításakor ezért kell figyelembe venni az elért meghibásodási arányt. Javasolja, hogy az önkormányzat állítson össze egy olyan észrevételt, amely az önkormányzat álláspontját tartalmazza. 
Németh Balázs polgármester elmondja, hogy azt gondolja, hogy most vissza kell vonulniuk, át kell gondolniuk az egészet. Majd érdeklődik a képviselőktől, hogy az EDF DÉMÁSZ Zrt. képviselőihez van-e valakinek további kérdése.

Légrádi Mária képviselő elmondja, hogy ezt a témát nem tudja szakmailag megközelíteni, de képviselőként megkapott előterjesztésben 1,5 M Ft-ról volt szó, most ahhoz képest egy kétszeres összegről kellene dönteni.

Petőfi Sándor, az EDF DÉMÁSZ Zrt. képviselője kijelenti, hogy érti az álláspontját, de elfogadni nem tudja, ahogy már elmondta azt, hogy októberben 3.325.000 Ft volt közölve az akkori álláspontnak megfelelően azt nem vitatja, hogy tévedtek, de mivel ez a hiba még a szerződés aláírása előtt kiderült, nem gondolná, hogy ennek bármilyen jogi relevenciája van.
Márai András képviselő elmondja, hogy ez egy félretájékoztatás volt alapvetően. Az pedig, hogy most kaptak egy képletet, amiről azt sem tudják, hogy honnan jön, ezt jogszabály mondja ki, hogy ezt így kell kiszámolni?

Wolf Ferenc, az EDF DÉMÁSZ Zrt. képviselője kijelenti, hogy belső szabályzat alapján számítják.

Márai András képviselő szerint egy egyéni megállapodásról lehet szó, ahogy az előbb is elhangzott.

Kerényi Tamás beruházási ügyintéző érdeklődik, hogy ilyen esetben az átmeneti üzemeltetés hogy szokott történni?
Petőfi Sándor, az EDF DÉMÁSZ Zrt. képviselője kijelenti, hogy ha fel van mondva a szerződés április 30-ával, akkor május 1-jétől az már nem az ő dolguk.
Wolf Ferenc, az EDF DÉMÁSZ Zrt. képviselője elmondja, hogy két lehetőség adódik. Az egyik az, ha a szerződés hatályos a korszerűsítést követően, akkor a kivitelezés április 30-át megelőzően megkezdődik, akkor a kivitelezés idejére a kivitelezőnek átadott munkaterületen gyakorlatilag hibajavítás nem történik, a bejelentéseket figyeli az EDF DÉMÁSZ Zrt. A hibajavítást nyilvánvalóan nem végzi el, mert nem tudja elvégezni, ha a kivitelező átadja a munkaterületet, akkor az EDF DÉMÁSZ Zrt. kimegy és javítja a hibákat, abban az esetben, ha még aktuális szerződés fél. 

Petőfi Sándor, az EDF DÉMÁSZ Zrt. képviselője kijelenti, hogy a közvilágításra kötelezett az önkormányzat, az önkormányzat jegyzője a felelős, ő az, aki viseli ennek a büntetőjogi vagy polgárjogi bármilyen felelősségét ebben az időszakban. Nyilvánvaló, hogy vannak előírt megvilágítási szintek a különböző besorolási szintű közutakon, zebránál, azt biztosítani kell, ennek akkor van jelentősége, ha valamilyen baleset történik, és a rendőrség ennek az adatait bekéri.
Németh Balázs polgármester megköszöni az EDF DÉMÁSZ Zrt. képviselőinek a megjelenést és a szóbeli tájékozatót.

Petőfi Sándor, az EDF DÉMÁSZ Zrt. képviselője kijelenti, hogy bízik abban, hogy sikerül megegyezniük az önkormányzattal és várják az összeállított észrevételeket.

Petőfi Sándor és Wolf Ferenc, az EDF DÉMÁSZ Zrt. képviselői elköszönnek, majd elhagyják az üléstermet.
Németh Balázs polgármester – további hozzászólás, észrevétel nem lévén – határozati javaslatként ismereti az alábbi határozatban foglaltakat, majd az elfogadását szavazásra bocsátja.
A képviselő-testület egyhangúlag (6 igen szavazattal) az alábbi határozatot hozza:

58/2015. (III. 26.) Bácsalmás v. öh.

Közvilágítás korszerűsítéséhez csoportos fényforráscsere

maradványértéke és el nem számolható egyéb költségek
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) úgy dönt, hogy a „Bácsalmási közvilágítás energiatakarékos átalakítása” című KEOP-5.5.0/K/14-2014-0027 jelű 155.544.830,-Ft összegű projekt megvalósításához bruttó 254.000,-Ft önrészt, valamint a csoportos fényforráscsere maradványértékeként fizetendő bruttó 2.008.636,-Ft,- összeget, összesen bruttó 2.262.636,-Ft összeget biztosít a 2015. évi költségvetés tartaléka terhére.
2.
A Képviselő-testület felhatalmazza Németh Balázs polgármestert, hogy a mai ülésen az EDF DÉMÁSZ Zrt. képviselői által adott szóbeli tájékoztatást jogászi segítséggel értelmezze és a szükséges intézkedéseket tegye meg.

Határidő: azonnal 

Felelős: Németh Balázs polgármester 

Operatív felelős: Kerényi Tamás beruházási ügyintéző

A határozatról értesül: 

- kivonattal:
1. Németh Balázs polgármester 



2. Patocskai Ibolya jegyző



3. Hortyiné Lapostyán Katalin PBÜ mb. osztályvezető



4. Kerényi Tamás beruházási ügyintéző

2. napirendi pont

A Start-munka mintaprogramban beszerzett eszközök átadása a Bácsalmásért Szociális Szövetkezet részére 

(A 2. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, majd - hozzászólás, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:

59/2015. (III. 26.) Bácsalmás v. öh.

A start-munka mintaprogramban beszerzett 

eszközök átadása a Bácsalmásért Szociális 

Szövetkezet részére
Határozat
1.
A Bácsalmás Város Képviselő-testület (a továbbiakban: Képviselő-testület) úgy határoz, hogy az előterjesztés 2. mellékletében szereplő eszközöket átadja a Bácsalmásért Szociális Szövetkezet (Bácsalmás, Bezdán utca 10.) részére haszonkölcsön szerződés formájában.

A szerződés időtartama 2 év. (2015. április 1-jétől 2017. március 31-ig)
2.
A Képviselő-testület felhatalmazza Németh Balázs polgármestert az előterjesztés és a jelen határozat melléklete szerinti haszonkölcsön szerződés aláírására.

Határidő:
azonnal 

Felelős:
Németh Balázs polgármester

Operatív felelős: Hortyiné Lapostyán Katalin megbízott PBÜ osztályvezető

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin megbízott PBÜ osztályvezető

Az 59/2015. (III. 26.) Bácsalmás v. öh. jelölésű határozat mellékletét a jelen nyílt ülési jegyzőkönyv 1. melléklete tartalmazza.

3. napirendi pont

Gyepmesteri telep kialakításához előirányzat biztosítása
(A 3. sz. előterjesztés a jegyzőkönyv melléklete.)
Németh Balázs polgármester ismerteti az előterjesztés lényegét.

Hortyiné Lapostyán Katalin mb. PBÜ osztályvezető elmondja, hogy eddig be volt tervezve a gyepmesteri telep kialakításához az előirányzat, most az idén nem.
Németh Balázs polgármester – további hozzászólás, észrevétel nem lévén – az előterjesztés határozati javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:

60/2015. (III. 26.) Bácsalmás v. öh.

Gyepmesteri telep kialakításához előirányzat biztosítása
Határozat
Bácsalmás Város Önkormányzatának Képviselő-testülete úgy dönt, hogy a gyepmesteri telep kialakításához szükséges 1 808 076 Ft-ot a tartalékalap terhére biztosítja.

Határidő: azonnal

Felelős: Németh Balázs, polgármester

Operatív felelős: Keresztesy Csaba városüzemeltetési ügyintéző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin megbízott PBÜ osztályvezető



4. Keresztesy Csaba városüzemeltetési ügyintéző

Németh Balázs polgármester – több napirendi pont nem lévén – megköszöni a részvételt, és az ülést 15 óra 20 perckor berekeszti.

K. m. f.


Németh Balázs
Patocskai Ibolya


polgármester
jegyző


Márai András
Nagy Gábor

képviselők, jegyzőkönyv-hitelesítők
1. melléklet a Bácsalmás Város Önkormányzatának Képviselő-testülete 7/2015. számú, 

2015. március 26-án megtartott nyílt ülésének jegyzőkönyvéhez
Melléklet az 59/2015 (III. 26.) Bácsalmás v. öh. jelölésű határozathoz

HASZONKÖLCSÖN SZERZŐDÉS 

amely létrejött egyrészről (település) Bácsalmás Város Önkormányzata 6430 Bácsalmás Gr Teleki 4-8, Németh Balázs polgármester, mint kölcsönadó (a továbbiakban Kölcsönadó)

másrészről Bácsalmásért Szociális Szövetkezet 6430 Bácsalmás, Bezdán utca 10.,

képviseli: Barta Tiborné Gáll Ágnes igazgatóság elnöke, mint kölcsönvevő (a továbbiakban: Kölcsönvevő) 

(a továbbiakban együttesen: Szerződő Felek) között az alulírott helyen és időben az alábbi feltételekkel:

Szerződő Felek a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény 4/A.§ (a továbbiakban: Kftv.) és Bácsalmás Város Önkormányzata Képviselő-testületének az önkormányzat vagyonáról és a vagyongazdálkodás részletes szabályairól szóló 24/2013.(IX.26) önkormányzati  rendeletének 14 § -a alapján az alábbi haszonkölcsön szerződést kötik meg:

1. Kölcsönadó kijelenti, hogy jelen haszonkölcsön szerződés megkötése (hasznosítás) előtt meggyőződött arról, hogy Kölcsönvevő megfelel az ingyenes használatba adás jogszabályban előírt feltételeinek.

2. Kölcsönadó a 2015. év március hó 31. napi állapot szerinti tételes vagyonleltár-jegyzék szerint térítésmentes használatra haszonkölcsönbe adja Kölcsönvevő részére a szerződés elválaszthatatlan részét képező 1.számú mellékletben tételesen, tárgyi eszközöket,  amelyet Kölcsönvevő az általa megtekintett állapotban a felvett vagyonleltár szerint haszonkölcsönbe vesz.

A használat joga Kölcsönvevőt 2015. év április hó 01 napjától 2017. év március hó 31. napjáig, 2 év, azaz két éven át illeti meg.

3. A haszonkölcsön szerződés lejártáig teljes egészében Kölcsönadó tulajdonát képezi a közfoglalkoztatási program megvalósítása során 

· vásárolt, haszonkölcsön szerződést megelőzően szaporított állatállomány, 

· létrehozott, illetve megszerzett ingó tárgyi eszköznek minősülő vagyontárgy. 

A haszonkölcsönbe adott vagyoni eszközök (melyeket a szerződés 1. számú melléklete sorol fel tételesen) a szerződés ideje alatt mindvégig Kölcsönadó tulajdonát képezik. Termőföld haszonkölcsönbe adása esetén a termény, állatállomány haszonkölcsönbe adása esetén pedig a szaporulat, a törvény erejénél fogva a Kölcsönvevő tulajdonát képezik.

Az ingó tárgyi eszköz két év ingyenes használat után visszakerül Kölcsönadóhoz, kivéve, ha Kölcsönadó és Kölcsönvevő az ingyenes használat időtartamának meghosszabbításában megállapodik, melyet külön okiratban rögzítenek.

4. Kölcsönvevő a hasznosításra kapott vagyonelemeket kizárólag a Bácsalmásért Szociális Szövetkezet Alapszabályában foglalt tevékenységeinek megvalósításához és elsősorban a közfoglalkoztatottak és közfoglalkoztatásból kikerülők foglalkoztatása céljából használhatja.

5. Kölcsönvevő a használatba vett vagyonelemek működtetését saját felelősségére - saját finanszírozással - végzi. Köteles ehhez az általa végzett tevékenységhez szükséges engedélyeket - saját költségén – beszerezni. Kölcsönvevő köteles a vagyonelemeket rendeltetésének megfelelően használni, saját költségén fenntartani és állagát megóvni. Felelős minden olyan kárért, amely rendeltetésellenes használat következménye. Az üzemeltetés során történő természetes elhasználódások/elhullások pótlása – saját költségén – Kölcsönvevő kötelezettsége. Kölcsönvevő a rendeltetésszerű használattal kapcsolatban felmerült költségek megtérítésére nem tarthat igényt.

6. Kölcsönvevő a vagyonelemeket Kölcsönadó engedélye nélkül harmadik személy használatába nem adhatja. E rendelkezés megszegése esetén azokért a károkért is felelős, amelyek e nélkül nem következtek volna be. 

7. Kölcsönvevő jelen szerződés megszűnésekor vagy felbontásakor köteles mindazokat a vagyonelemeket a kölcsönbeadás-kori állapotban ( az ingó tárgyi eszközök természetes amortizációját leszámítva)  Kölcsönadónak visszaadni, amelyek törvény erejénél fogva (állatállomány), vagy a Felek külön megállapodása alapján nem kerülnek Kölcsönvevő tulajdonába. 

8. Kölcsönadó kötelezi magát, hogy jelen szerződés időtartama alatt a meglevő biztosítást hatályban tartja, költségeit a Kölcsönvevővel történt megegyezés alapján a Kölcsönvevő jelen szerződéssel érintett - a kölcsönadó által nem biztosított - vagyonelemek tekintetében szabadon biztosítást köthet, annak költségeit viseli

9. Kölcsönadó jogosult a használatot ellenőrizni, Kölcsönvevő köteles a használatról negyedévente Kölcsönadót tájékoztatni. A Kölcsönvevő köteles negyedévente a negyedév utolsó napján a kölcsönbe kapott eszközökről leltárt felvenni. A leltár dokumentálására a haszonkölcsön-szerződés 2. számú mellékletét képező Leltározási jegyzőkönyv, valamint a 3. számú melléklet Leltár felvételi ív szolgál. A Kölcsönvevő köteles a leltár dokumentumokat a negyedévet követő 20. napig a kijelölt állami képviselő részére megküldeni.  

10. A Kölcsönvevő köteles negyedévente, a negyedévet követő 20. napig a vagyoni helyzetére vonatkozó beszámolót – időszaki mérleget, eredmény kimutatást – készíteni és a kijelölt állami képviselő részére megküldeni.

11. Kölcsönvevő kijelenti, hogy a hasznosításra kapott eszközök hasznosításával kapcsolatos döntések meghozatala előtt, (az arra jogosult szövetkezeti szerv vagy személy) a kijelölt állami képviselő véleményét kikéri. Ha Kölcsönvevő ezen jogszabályi kötelezettségét megsérti, a haszonkölcsön-szerződést a Kölcsönadó azonnali hatállyal felmondja.

12. Szerződő Felek kölcsönösen kijelentik, hogy jelen haszonkölcsön szerződéssel érintett vagyonelemek tekintetében beállt jelentős változásról
 a kijelölt állami képviselőt a változás beállásától számított 8 munkanapon belül tájékoztatják, továbbá vállalják, hogy a kijelölt állami képviselő vagyonelemekkel kapcsolatos tevékenységét – az általa kért adatszolgáltatás teljesítésével, helyszíni ellenőrzés lehetővé tételével – a haszonkölcsön szerződés ideje alatt biztosítják.

13. Jelen haszonkölcsön szerződés megszűnik:

a) a 4. pontban meghatározott időtartam lejártával, kivéve, ha a felek az ingyenes használat időtartamának meghosszabbításában állapodnak meg

b)
a szociális szövetkezet megszűnésével.

14. Kölcsönadó részéről rendkívüli felmondásnak van helye, ha 

· a haszonkölcsön meghatározott célja lehetetlenné vált, 

· a kölcsönvevő a vagyonelemeket rongálja, rendeltetésellenesen vagy szerződésszegően használja.

15. Jelen haszonkölcsön szerződésben nem szabályozott kérdésekben szerződő Felek a Ptk. rendelkezéseit, a közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvényt, továbbá az önkormányzat vagyonáról és a vagyongazdálkodás részletes szabályairól szóló 24/2013.(IX.26) önkormányzati rendeletet tekintik irányadónak.

16. Bácsalmás Város Önkormányzatának Képviselő-testülete a ………/…………… számú határozatával jelen haszonkölcsön szerződést jóváhagyta és felhatalmazta a Polgármestert a szerződés aláírására. A Bácsalmásért Szociális Szövetkezet közgyűlése ..…../………. határozatával elfogadta ezen haszonkölcsön szerződést és felhatalmazta az igazgatóság elnökét az aláírására. 

Szerződő Felek jelen haszonkölcsön szerződést mint akaratukkal mindenben egyezőt helybenhagyólag írták alá.

A szerződés …… év ………… hó …. napján lép hatályba.

(dátum) …………….., ………………… 


…………………………..………….
……………………………….………….

Bácsalmás Város Önkormányzata

Bácsalmásért Szociális Szövetkezet


polgármester
igazgatóság elnöke


kölcsönadó
kölcsönvevő

Mellékletek:

1. sz. melléklet: Tételes vagyonleltár 2015. év március hó 31. napi állapot szerint

1. melléklet a haszonkölcsön szerződéshez

[image: image1.emf]
� Helyi és nemzetiségi önkormányzat, valamint ezek jogi személyiséggel rendelkező társulása


� Az ingyenes használat időtartama – a Kftv. 4/A.§-ban foglaltaknak megfelelően –maximum 2 év, termőföld esetében a 10 évet nem haladhatja meg.


� A haszonkölcsön szerződés Kftv. 4/A§. szerinti alapfeltétele, ennek hiányában ingyenes használatba vételre nem kerülhet sor.


� jelentős változás: haszonkölcsön szerződés módosítása, meghosszabbítása, megszűnése, felbontása; tulajdonjog változása; a vagyonelemek állapotában/állagában beállt olyan változás, amely a rendeltetésszerű használatot lehetetlenné teszi, káresemény bekövetkezése


� Helyi és nemzetiségi önkormányzat, valamint ezek jogi személyiséggel rendelkező társulásának vezetője





